﻿"Consider ca acest proiect este o prostie, o mare greseala, daca nu chiar o 
crima"-  Ionel Haiduc, presedintele Academiei Romane 
 
O initiativa de amploarea proiectului de exploatare a rezervelor de aur si 
argint din Muntii Apuseni, initiat de compania Rosia Montana Gold 
Corporation (in continuare RMGC), trebuie analizata cu obiectivitate, de 
specialisti competenti si dezinteresati, prin prisma raportului dintre riscuri si 
beneficii. Concluziile unei asemenea analize, prevazute in teoria si practica 
managementului pentru orice activitate, trebuiesc cunoscute de autoritatile 
carora le revine responsabilitatea de a aproba si supraveghea realizarea 
proiectului, pentru a lua o decizie in cunostinta de cauza.  
 
Principalul argument in favoarea proiectului este acela ca punerea sa in 
aplicare ar crea locuri de munca intr-o zona defavorizata si ca ar imbunatati 
nivelul de viata al populatiei, prin calificare in noi meserii, etc. Acceptand 
ideea ca orice investitie majora in zona este benefica si necesara, 
trebuiesc analizate riscurile implicate si trebuie cantarit fara idei 
preconcepute, daca aceste beneficii sunt justificate de consecintele si 
efectele colaterale negative previzibile.  
 
Scurta descriere a proiectului 
 
Conforma datelor publicate de firma RMGC, aceasta este formata prin 
asocierea Minivest SA, Deva (19,3 % din actiuni, Gabriel Resourses Ltd, 
Canada (80,0 % din actiuni) si actionari minoritari (0,7 % din actiuni). Firma 
a obtinut o concesiune pentru o suprafata de 4282 ha, in zona Rosia 
Montana, situata la 80 km de Alba Iulia si 85 km de Deva. Proiectul 
prevede inchiderea actualei exploatari miniere a firmei Minivest (cu 775 
locuri de munca) si organizarea celei mai mari exploatari aurifere din 
Europa, pentru extragerea unei cantitati de aproximativ 300 tone de aur si 
1600 tone de argint, prin metoda excavarilor la suprafata, in patru cariere 
deschise, estimate la 100 hectare fiecare, prin decopertare), care insemna 
extragerea unei cantitati de peste 220 milioane tone de minereu.  Roca 
sterila va fi depozitata in doua halde (Cetate, 66 hectare si Carnic, 70 ha). 
Namolul epuizat, rezultat in procesul tehnologic dupa extractia aurului si 
argintului, va fi acumulat intr-un bazin de decantare (lac deschis) cu o 
capacitate de 250 milioane tone si o suprafata estimata la ca. 100 hectare 
(600 ha dupa alte surse), in spatele unui baraj inalt de 180 metri, construit 
din roca sterila. 
 
Beneficiile previzibile 
 
Pentru firma RMGC: In calitatea de actionar majoritar, dupa numarul de 
actiuni, firma RMGC va obtine 80% din profit. Proiectul fiind realizat intr-o 
zona declarata defavorizata, firma RMGC beneficiaza de scutiri de impozite 
pe o perioada de 10 ani si reduceri la taxele vamale, astfel ca va exporta 
aurul si argintul extras, practic la pretul de cost.  
 
Pentru populatia din zona:  Proiectul creaza un numar de locuri de munca 
intr-o zona deficitara: 200-550 (unele cu caracter sezonier) in faza de 
preconstructie (1996-2003), 2000 in faza de constructie (2003-2005) si 500 
in faza operationala (2005-2022). Acest beneficiu este relativ, fiindca 
locurile de munca sunt totusi in numar mic, au caracter temporar, iar 
lucrarea va atrage si o populatie venita din alte zone, fie in cautarea unui 
loc de munca, fie ca urmare a nevoii de personal calificat si specializat care 
nu este disponibil in zona. Alte avantaje preconizate de proiect prevad 
posibilitati de calificare profesionala a populatiei din zona si venituri din 
impozitele locale platite de populatie. 
 
Pentru Statul Roman: Statul Roman beneficiaza de redevente de 
exploatare in valoare de 2% din profit (estimate de unele surse la ca. 4,4 
milioane USD anual), o suma neinsemnata in comparatie cu profitul firmei. 
Veniturile obtinute de Statul Roman, afectate de scutirea de un impozit si 
taxe vamale a firmei, inseamna un profit derizoriu pentru stat. Singurele 
impozite incasate de stat sunt cele pe salariile lucratorilor.  
 
In concluzie, daca beneficiile pentru firma RMGC sunt neidoielnice, rezulta 
ca beneficiile in favoarea Statului Roman si ale comunitatii din zona sunt 
minime, nesigure si discutabile. 
 
Riscurile proiectului 
 
 Aspecte economice si sociale:  
Se preconizeaza exploatarea aurului si argintului din zona intr-o perioada 
de 17 ani. Inseamna ca la sfarsitul perioadei de exploatare a zacamantului 
zona ar ramane din nou fara locuri de munca, cu un numar mare de someri 
(si cu un mediu grav afectat), problema sociala neavind o rezolvare 
durabila, pe termen lung. Gravitatea  somajului va fi amplificata de 
prezenta in zona a unei populatii venite si stabilite aici intre timp. 
 
Proiectul afecteaza 38% din suprafata comunei Rosia Montana si 
aproximativ 1800 de persoane, care trebuiesc stramutate, precum si 
demolarea a 740 case si cateva biserici cu cimitirele lor. Operatiunea a 
starnit o puternica reactie negativa si nemultumirea a numerosi localnici, 
chiar daca un numar insemnat au acceptat ofertele atragatoare de 
compensare financiara din partea firmei.  
 
 Aspecte juridice:  
Un aspect deloc neglijabil este compatibilitatea proiectului cu legislatia 
europeana, mai ales in contextul candidaturii Romaniei pentru aderarea la 
Uniunea Europeana. Aceasta candidatura obliga de pe acum Romania la 
respectarea unor aspecte ale legislatiei UE si adoptarea integrala a acestei 
legislatii in cazul aderarii. Un studiu intocmit de experti juristi (Prof. Dr. P. 
Fischer si Dr. A. Lengauer) de la Institutul de Drept European al 
Universitatii din Viena, Austria, intitulat "Compatibilitatea proiectului minier 
Rosia Montana din Romania cu principiile si normele Uniunii Europene si 
legislatia Comunitatii Europene" se incheie cu urmatoarele concluzii:  
 
Metoda aplicata in cursul elaborarii proiectului minier Rosia Montana 
incalca Directiva de Evaluare a Impactului asupra Mediului 85/337/EEC din 
27 Junie 1985 si Directiva 2001/42/EC a Parlmentului European.  
 
Metoda de separare a aurului cu cianura incalca Directiva 80/68/EEC din 
17 Decembrie 1979 referitoare la protectia apelor subterane (freatice).  
 
Masurile de stramutare si relocare impusa, pe care autoritatile romane 
intentioneaza sa le ia impotriva locuitorilor zonei miniere care refuza sa-si 
cedeze proprietatile, incalca Art. 8 al Conventiei Europene a Drepturilor 
Omului, care este deja obligatoriu pentru Romania. Persoanele ale caror 
drepturi fundamentale au fost atinse au in prezent posibilitatea sa-si apere 
drepturile in fata Curtii Europene a Drepturilor Omului. 
 
Documentul mai mentioneaza ca situatia in care partenerul canadian 
(Gabriel Resources Ltd.) detine 80 % iar partenerul roman doar 20 % din 
actiunile Companiei Rosia Montana Gold Corporation contrazice criteriul de 
"interes public in beneficiul economic al tarii" (care ar justifica unele masuri 
de stramutare) si este neobisnuita in practica internationala a valorificarii 
bogatiilor subsolului, precizand ca in industria petrolifera, de exemplu, 
raportul de concesionare este de 85 : 15 % in favoarea tarii gazda. In felul 
acesta se incalca si criteriul prevazut in Art. 8, aliniat 2 al Conventiei 
Europene a Drepturilor Omului. 
 
Proiectul incalca de asemenea Conventia de la Berlin (10 Octombrie 2001) 
care prevede interzicerea cianurii in exploatarile miniere pe teritoriul Uniunii 
Europene. 
 
Concluzia generala a studiului este ca proiectul nu corespunde criteriilor  
prevazute in Art. 8, aliniat 2 al Conventiei Europene a Drepturilor Omului si 
contrazice nu numai legislatia de mediu a Uniunii Europene/Comunitatii 
Europene ci si principiile de baza si standardele Conventiei Europene a 
Drepturilor Omului. Nu poate fi ignorat riscul unor procese la Curtea 
Europeana a Drepturilor Omului de la Strasbourg, in care Statul Roman (si 
nu firma RMGC !) va fi parte si va trebui sa suporte consecintele unor 
sentinte nefavorabile, in cazul in care se va constata ca au fost lezate grav 
drepturile unor persoane prin stramutarea fortata sau alte masuri 
legislative.  
 
 Aspecte tehnologice:  
Tehnologia folosita se bazeaza pe extragerea aurului prin tratarea 
minereului macinat cu solutie de cianura de sodiu. Folosirea unei tehnologii 
bazate pe extractia aurului din minereu cu cianura pericliteaza in mod 
serios mediul ambiant si experienta dezastrului de la Baia Mare este 
releveanta. Accidente similare (ca. 30 numai dupa 1990 !) au avut loc si in 
alte tari unde se aplica procedeul. Accidente majore au avut loc in U.S.A. 
(1993 si 1998), Guyana (1995), Asutralia (1995), Filipine (1999), dar in 
zone mai putin populate si deci cu efecte mai putin dramatice. Dintre 
aceste accidente 72 % s-au datorat defectiunilor de la baraje, 14 % 
spargerilor de conducte si 14 % au fost accidente de transport. Nimeni nu 
poate garanta ca asemenea accidente nu se pot repeta, iar odata produs 
pedepsirea vinovatilor nu mai serveste la nimic. Mai trebuie adaugat ca 
cianura nu este singurul pericol; namolurile si apele rezultate din procesul 
tehnologic prezinta riscuri de poluare grava si prin continutul de metale 
grele toxice extrase din minereu, mai persistente chiar decat cianura si 
care nu pot fi neutralizate !  De altfel nici produsii de "neutralizare" a 
cianurii (cianat, complecsi metalo-cianici) - desi mai putin toxici - nu sunt 
lipsiti de efecte negative, in cantitatile mari acumulate in lacul de decantare. 
Proprietatile acestora (toxicitatea, timpul de rezidenta si efectele lor 
biologice) sunt inca putin cunoscute si este necesara prudenta si din acest 
punct de vedere. Tehnologia preconizata in proiect pentru distrugerea 
cianurii, cu ajutorul dioxidului de sulf (in rezervoare amplasate in aer liber!) 
introduce si ea un potential agent poluant  suplimentar. Pentru a evita orice 
suspiciuni, operatiunea de la Rosia Montana ar trebui supusa analizei de 
catre "Institutul International de Management al Cianurii" (International 
Cyanide Management Institute) care administreaza "Codul pentru 
fabricarea, transportul si folosirea cianurii in productia aurului". Companiile 
care adopta acest cod se supun unui audit din partea unui comitet 
independent, pentru certificarea respectarii cerintelor impuse de Cod. 
Proiectul RMGC nu mentioneaza o asemenea certificare, desi afirma ca 
"va fi elaborat un plan privind managementul cianurii", plan care ar trebui 
deja sa existe!. 
 
Trebuie adaugat ca la ora actuala se fac cercetari in diverse tari pentru 
inlocuirea cianurii in procesul de extragere a aurului. De aceea consideram 
ca noile exploatari ar putea fi amanate pana cand aceste tehnologii fara 
cianura vor deveni aplicabile la scara industriala. 
 
 Aspecte ecologice si referitoare la conservarea mediului natural: 
 Exploatarea la suprafata (in cariera deschisa) produce o degradare 
semnificativa a mediului natural, in fapt o adevarata mutilare a peisajului, 
lasand in urma cratere imense si masive depozite de material steril, dupa 
cum se poate vedea in cariera deschisa din imediata vecinatate, la Rosia 
Poieni !). Poluarea aerului, apelor si solului din zona, produsa de mijloacele 
tehnice de exploatare la suprafata (prin decopertare) si de transportul 
masiv, cu utilaje grele (camioane de 150 tone), a unor cantitati uriase de 
minereu si material steril nu poate fi ignorata. Distrugerea peisajului 
caracteristic Muntilor Apuseni anuleaza potentialul turistic si elimina 
perspectiva unei valorificari durabile a zonei concepute pe aceasta baza, 
pe o raza mare, nu numai la Rosia Montana. O zona poluata nu va atrage 
nici investitii de alta natura. 
 
Exploziile folosie in tehnologia de decopertare prin "puscare" (de cinci ori 
pe saptamana) prezinta riscul unor vibratii si unde seismice care pot avea 
efecte negative in imediata vecinatate a exploatarii, riscand slabirea si 
prabusirea unor constructii si a unor galerii miniere vechi.  
 
Reprezinta riscuri serioase posibilitatea scurgerii apelor din bazinul de 
decantare, infiltrarile in subteran, formarea de acid cianhidric (un gaz 
extrem de toxic) in timpul verii mai ales sub influenta unor ploi acide, riscuri 
agravate de imediata vecinatate a unor localitati populate (Campeni, 
Abrud). 
 
Proiectul promite reducerea concentratiei de cianura la 1 parte pe million in 
apele evacuate in lacul de decantare. Costurile reducerii acestuia la valori 
atat de mici sunt considerabile si nu este sigur ca aceasta conditie va fi 
indeplinita. 
 
 Aspecte stiintifice istorico-arheologice:  
Zona vizata in proiect contine vestigii arheologice de mare interes stiintific, 
de valoare inestimabila, cu caracter de unicat in Europa si poate in lume, 
asa cum au relevat studiile partiale intreprinse de cercetatorii arheologi din 
Romania si Franta, ca urmare a obligatiilor legale, finantate chiar de firma 
RMGC pentru obtinerea "descarcarii arheologice". Este necesara 
extinderea acestor cercetari de la suprafata restransa cercetata (doar 4 
hectare!) la toata suprafata vizata (cel putin 100 hectare), ceea ce necesita 
mai mult timp. Exploatarea zacamantului de aur ar duce la distrugerea 
iremediabila a sitului arheologic, ceea ce ar fi o pierdere de nerecuperat si 
ar anula posibilitatea constituirii in viitor a unei zone de turism cultural, o 
solutie economica durabila pe termen lung. Nu este o noutate faptul ca 
multe tari care stiu sa le aprecieze valoarea, au facut din vestigiile lor 
arheologice puncte de atractie cultural-turistica, aducatoare de venituri 
permanente pentru populatia din zona (Egipt, Mexic, Grecia, Italia, etc.). 
Distrugerea unor vestigii arheologice de asemenea valoare ar fi o crima 
culturala. 
 
 Aspecte politice:  
Autoritatile chemate sa aprobe proiectul nu pot ignora starea de 
nemultumire a unei parti insemnate a populatiei din zona, protestele si 
opiniile exprimate de Academia Romana, alte foruri si institutii competente 
(printre care Academia de Studii Economice din Bucuresti), societatea 
civila prin diverse organizatii neguvernamentale, personalitati publice, 
peste 1000 de oameni de stiinta din tara si strainatate, membri ai unor 
institutii cu mare autoritate stiintifica  (printre care Ínstitut de France si 
Consiliul International pentru Monumente si Situri - ICOMOS), opinii 
exprimate in manifestari publice, declaratii, interventii in mijloacele de 
mass-media sau direct la autoritati. Nu pot fi ignorate nici exigentele 
legislatiei Uniunii Europene, a caror incalcare poate constitui o piedica in 
calea aderarii Romaniei.  
 
Orice act de autoritate care ignora aceste opinii, va starni o stare de 
agitatie in randul populatiei si va afecta negativ imaginea autoritatilor si a 
tarii - facand o paralela neplacuta cu situatii care au avut loc in perioada 
dictaturii (demolari de case, biserici, stramutarea fortata a populatiei, etc.). 
O administratie de stat care aproba proiectul isi asuma o grea raspundere ! 
 
Solutii alternative:  
O solutie alternativa trebuie sa rezolve pe termen lung problema somajului 
si saraciei din zona. O asemenea solutie trebuie sa se bazeze pe resursele 
regenerabile ale zonei, pe turism cultural in care bogatia arheologica a 
zonei poate constitui un punct de atractie real. Declararea zonei ca parc 
arheologic de patrimoniu modial sub protectia UNESCO (lucru realizabil!) 
ar mari atractivitatea turistica si ar putea atrage fonduri ale Uniunii 
Europene pentru continuarea cercetarilor arheologice.  
 
Statul Roman sau investitorii din tara, ar trebui sa promoveze in zona 
investitii cu effect permanent sau pe termen lung. Desigur pentru aceasta 
este necesar un studiu bine fundamentat stiintific si un program bine gandit 
si coordonat (fie la nivel guvernamental, fie de un consortiu privat cu putere 
financiara). Pana la punerea lui in aplicare, exploatarile miniere actuale ar 
putea continua la o scara si intr-un mod care sa nu distruga mediul 
inconjurator, vestigiile arheologice unicat si potentialul turistic al zonei. 
 
CONCLUZIE GENERALA:  
Cantarind beneficiile potentiale si riscurile implicate in proiectul de 
exploatare miniera de la Rosia Montana rezulta ca in forma actuala 
proiectul nu poate fi catalogat drept lucrare de "interes public in beneficiul 
economic al tarii" iar beneficiile de interes privat nu justifica riscurile si duc 
la concluzia ca initiativa trebuie abandonata inainte de a produce 
consecinte dezastruoase iremediabile. 
 
 
Acad. Ionel Haiduc 
 
 
